દસ વર્ષ પહેલાની આ ઘટનામાં અનેક સિનિયર અધિકારીઓએ તેમના અનુભવનો નીચોડ નાંખી દીધો હતો. દિવસો વિતી રહ્યાં હતા અને હત્યા કેસ અમદાવાદ શહેર પોલીસ માટે ચેલેન્જ બની ગયો હતો. નક્કી કરાયું, કોમલને ‘ભુલી જાવ’, તેને વિશ્વાસ અપાવી દો કે હવે પોલીસને તેના પર લેશ માત્રની શંકા નથી. તેની તપાસ કરવાનું પણ બંધ કરી દો. કદાચ તે કોઇ ભુલ કરી બેશે અને કડી મળે. પોલીસે આ પ્લાન અમલમાં મૂક્યો. બીજી તરફ પોલીસે કેટલાક મીડિયામાં ‘ગોઠવણ’ રૂપે સમાચાર પ્રસિધ્ધ કરાવ્યાં કે, કોમલને ક્લિન ચીટ આપી દેવાઇ છે. પોલીસ અન્ય કેટલાક મુદ્દે તપાસ કરી રહી હોય તેવો ખેલ જાહેરમાં ખેલાયો. પણ ખાનગીમાં કોમલ પર પોલીસની સતત વોચ રહેતી. પોલીસના આ ખેલને પણ પખવાડીયુ પૂરુ થઇ ગયું પણ ફાયદો ન થયો.